b'\n_START_ARTICLE_\nEgo (c\xc3\xa2ntec de Beyonc\xc3\xa9)\n_START_SECTION_\nInforma\xc8\x9bii generale\n_START_PARAGRAPH_\nIni\xc8\x9bial, \xc3\xaenregistrarea \xe2\x80\x9eEgo\xe2\x80\x9d a fost selectat\xc4\x83 de Knowles \xc8\x99i reprezentan\xc8\x9bii s\xc4\x83i pentru a fi lansat\xc4\x83 ca cel de-al treilea extras pe single al materialului I Am... Sasha Fierce, al\xc4\x83turi de c\xc3\xa2ntecul \xe2\x80\x9eHalo\xe2\x80\x9d. \xc3\x8en ciuda acestui aspect, compozi\xc8\x9bia \xe2\x80\x9eDiva\xe2\x80\x9d s-a bucurat de o extragere pe disc single, de o campanie de promovare \xc8\x99i de un videoclip, \xc3\xaen timp ce lansarea piesei \xe2\x80\x9eEgo\xe2\x80\x9d a fost am\xc3\xa2nat\xc4\x83. La scurt timp a fost anun\xc8\x9bat\xc4\x83 promovarea \xc3\xaenregistr\xc4\x83rii \xc3\xaen paralel cu balada \xe2\x80\x9eBroken-Hearted Girl\xe2\x80\x9d, \xc3\xaens\xc4\x83, cea din urm\xc4\x83 compozi\xc8\x9bie a fost \xc8\x99i ea substituit\xc4\x83 de c\xc3\xa2ntecul \xe2\x80\x9eSweet Dreams\xe2\x80\x9d.\n_START_SECTION_\nStructura muzical\xc4\x83\n_START_PARAGRAPH_\n\xe2\x80\x9eEgo\xe2\x80\x9d este un c\xc3\xa2ntec R&B scris \xc3\xaentr-o tonalitate major\xc4\x83. \xc3\x8en ritmul melodiei se face uz de frazarea melodic\xc4\x83 repetitiv\xc4\x83 a vocii, \xc3\xaen acela\xc8\x99i timp fiind incluse \xc8\x99i c\xc3\xa2teva sincope. De asemenea, compozi\xc8\x9bia este \xc3\xaembog\xc4\x83\xc8\x9bit\xc4\x83 prin intermediul armoniilor vocale \xc8\x99i prin folosirea unor sunete realizate de un pian acustic. \xc3\x8en pies\xc4\x83 nu sunt incluse sec\xc8\x9biuni instrumentale foarte lungi, fiind folosite subtil \xc8\x99i orchestrele de coarde. Suportul vocal este asigurat \xc3\xaen totalitate de mezzo-soprana Beyonc\xc3\xa9 Knowles, interpretarea sa fiind una dinamic\xc4\x83 \xc8\x99i dublat\xc4\x83 prin supra\xc3\xaenregistrare. Aceste aspecte sunt valabile pentru versiunea ini\xc8\x9bial\xc4\x83 a c\xc3\xa2ntecului, \xc3\xaen remixul oficial al\xc4\x83turi de Kanye West artista este acompaniat\xc4\x83 la nivel vocal de artistul de muzic\xc4\x83 hip-hop.\n_START_SECTION_\nRecenzii\n_START_PARAGRAPH_\nO mare parte dintre criticii muzicali de specialitate ce au evaluat albumul I Am... Sasha Fierce au neglijat c\xc3\xa2ntecul \xe2\x80\x9eEgo\xe2\x80\x9d. Cu toate acestea, recenzorii care l-au abordat au aclamat \xc3\xaenregistrarea. \xc3\x8en timp ce Nick Levine de la Digital Spy a considerat compozi\xc8\x9bia \xe2\x80\x9eun clasic al muzicii soul\xe2\x80\x9d, revista american\xc4\x83 Billboard a oferit c\xc3\xa2ntecului o recenzie pozitiv\xc4\x83, afirm\xc3\xa2nd: \xe2\x80\x9ecel de-al cincilea extras pe single de pe albumul s\xc4\x83u [al lui Beyonc\xc3\xa9] combin\xc4\x83 elemente specifice ambelor sale personalit\xc4\x83\xc8\x9bi muzicale. \xc2\xabEgo\xc2\xbb sun\xc4\x83 ca un omagiu adus vechiilor \xc3\xaenregistr\xc4\x83ri R&B cu tempo jos care \xc3\xaenc\xc4\x83 sunt foarte bine \xc3\xaenr\xc4\x83d\xc4\x83cinate \xc3\xaen tendin\xc8\x9bele de produc\xc8\x9bie actuale. Partea pop a lui Beyonc\xc3\xa9 este exploatat\xc4\x83 pe de-a-ntregul, cu o voce rezistent\xc4\x83 \xc8\x99i o melodie de pian inteligent\xc4\x83. De men\xc8\x9bionat este \xc8\x99i faptul c\xc4\x83 solista nu \xc8\x99i-a lustruit suportul vocal \xc3\xaen timpul interludiului, ea aleg\xc3\xa2nd s\xc4\x83 \xc3\xae\xc8\x99i arate adev\xc4\x83rata voce, chiar \xc8\x99i cu limitele sale, exact ca pe vremuri\xe2\x80\x9d. Pentru acest\xc4\x83 \xc3\xaenregistrare Knowles a primit o nominalizare la premiile Grammy, la categoria \xe2\x80\x9eCea mai bun\xc4\x83 colaborare rap\xe2\x80\x9d, fiind doar una dintre cele zece nominaliz\xc4\x83ri ale solistei \xc3\xaen cadrul distinc\xc8\x9biilor acordate \xc3\xaen 2010.\n_START_SECTION_\nVideoclip\n_START_PARAGRAPH_\nPentru realizarea acestui videoclip solista a apelat la coregrafa Sheryl Murakami, cu care Knowles colaborase anterior la diverse proiecte. Murakami s-a ocupat at\xc3\xa2t de partea de coregrafie, c\xc3\xa2t \xc8\x99i de regizarea materialului. Despre conceptul scurtmetrajului Beyonc\xc3\xa9 a declarat urm\xc4\x83toarele: \xe2\x80\x9eScopul meu pentru acest videoclip este simplitatea\xe2\x80\x9d, dup\xc4\x83 cum a afirmat artista \xc3\xaen Entertainment Weekly. \xc3\x8en acela\xc8\x99i context ea a afirmat: \xe2\x80\x9e\xc3\x8en videoclipul \xc2\xabSingle Ladies (Put a Ring on It)\xc2\xbb am v\xc4\x83zut aceast\xc4\x83 caset\xc4\x83 veche a so\xc8\x9biei lui Bob Fosse \xc8\x99i am folosit-o ca o surs\xc4\x83 de inspira\xc8\x9bie. M-am g\xc3\xa2ndit c\xc4\x83 \xc3\xaen lumea aceasta, cu toat\xc4\x83 tehnologia \xc8\x99i cu tot ce se petrece, s\xc4\x83 m\xc4\x83 eliberez de toate [reprezint\xc4\x83 o] idee bun\xc4\x83. Astfel, am realizat acest lucru, dar \xc3\xaentr-o manier\xc4\x83 str\xc4\x83lucitoare \xc8\x99i clasic\xc4\x83\xe2\x80\x9d. Dansul utilizat \xc3\xaen scurtmetraj a ap\xc4\x83rut \xc3\xaen mediul online \xc3\xaen martie 2009, \xc3\xaenaintea premierei oficiale a videoclipului. Coregrafia prezentat\xc4\x83 \xc3\xaen imagini era realizat\xc4\x83 de Sheryl Murakami \xc3\xaen compania a dou\xc4\x83 dansatoare._NEWLINE_Videoclipul a avut premiera pe website-ul oficial al solistei pe data de 21 mai 2009. Asemeni scurtmetrajelor realizate pentru \xc3\xaenregistr\xc4\x83rile \xe2\x80\x9eIf I Were a Boy\xe2\x80\x9d, \xe2\x80\x9eSingle Ladies (Put a Ring on It)\xe2\x80\x9d, \xc8\x99i \xe2\x80\x9eDiva\xe2\x80\x9d, \xe2\x80\x9eEgo\xe2\x80\x9d este un videoclip alb-negru, \xc3\xaen contrast \xc3\xaens\xc4\x83 cu cel filmat pentru \xe2\x80\x9eHalo\xe2\x80\x9d. Scurtmetrajul ia startul cu prezentarea lui Knowles \xc3\xaentr-un costum dintr-o singur\xc4\x83 pies\xc4\x83 care se muleaz\xc4\x83 pe corp (leotard), al\xc4\x83turi de dou\xc4\x83 dansatoare, ambele purt\xc3\xa2nd articole vestimentare similare. O diferen\xc8\x9b\xc4\x83 semnificativ\xc4\x83 fa\xc8\x9b\xc4\x83 de videoclipurile pentru \xe2\x80\x9eSingle Ladies (Put a Ring on It)\xe2\x80\x9d, \xc8\x99i \xe2\x80\x9eDiva\xe2\x80\x9d o constituie lipsa m\xc4\x83nu\xc8\x99ii metalice, utilizate de personajul Sasha Fierce \xc3\xaen scurtmetrajele amintite. De-a lungul celor aproximativ patru minute, artista al\xc4\x83turi de cele dou\xc4\x83 dansatoare realizeaz\xc4\x83 o serie de coregrafii, f\xc4\x83c\xc3\xa2nd uz \xc8\x99i de o serie de obiecte auxiliare. Un alt element notabil \xc3\xael constituie coafura \xc3\xaen stilul afro, prezentat\xc4\x83 de Knowles \xc3\xaen scenele de dans, aceasta fiind pentru prima dat\xc4\x83 c\xc3\xa2nd solista abordeaz\xc4\x83 astfel de \xc3\xaenf\xc4\x83\xc8\x9bi\xc8\x99are de la cea prezentat\xc4\x83 \xc3\xaen videoclipul c\xc3\xa2ntecului \xe2\x80\x9eWork It Out\xe2\x80\x9d._NEWLINE_Un videoclip alternativ a fost inclus pe albumul de remixuri Above and Beyonc\xc3\xa9, \xc3\xaen acesta solista fiind prezentat\xc4\x83 singur\xc4\x83, f\xc4\x83r\xc4\x83 cele dou\xc4\x83 dansatoare de acompaniament. O alt\xc4\x83 versiune a fost realizat\xc4\x83 \xc8\x99i pentru remixul oficial realizat \xc3\xaen colaborare cu Kanye West \xc8\x99i acesta fiind prezent\xc4\x83 pe materialul Above and Beyonc\xc3\xa9.\n_START_SECTION_\nPrezen\xc8\x9ba \xc3\xaen clasamente\n_START_PARAGRAPH_\n\xe2\x80\x9eEgo\xe2\x80\x9d a debutat \xc3\xaen Billboard Hot 100 pe treapta cu num\xc4\x83rul 77 \xc8\x99i a avansat p\xc3\xa2n\xc4\x83 pe locul 39 \xc3\xaentr-un interval de opt s\xc4\x83pt\xc4\x83m\xc3\xa2ni. \xc3\x8en lista adiacent\xc4\x83 Billboard Hot R&B/Hip-Hop Songs, piesa a c\xc3\xa2\xc8\x99tigat locul 3, devenind cel de-al cincisprezecelea hit de top 10 al interpretei. Parcursul c\xc3\xa2ntecului \xc3\xaen listele americane a fost determinat preponderent de difuz\xc4\x83rile ob\xc8\x9binute din partea posturilor de radio, \xc3\xaenregistrarea suferind de un deficit de v\xc3\xa2nz\xc4\x83ri digitale, fapt reliefat de locul 63 ocupat de \xe2\x80\x9eEgo\xe2\x80\x9d \xc3\xaen Billboard Hot Digital Songs._NEWLINE_\xc3\x8en ciuda faptului c\xc4\x83 discul s-a bucurat de promovare doar \xc3\xaen \xc8\x9bara natal\xc4\x83 a lui Knowles, aceasta a devenit popular\xc4\x83 \xc3\xaentr-o serie de \xc8\x9b\xc4\x83ri. Pe teritoriul continentului Asia \xe2\x80\x9eEgo\xe2\x80\x9d a ob\xc8\x9binut clas\xc4\x83ri de top 20 \xc3\xaen trei \xc8\x9b\xc4\x83ri: China (locul 8), Japonia (locul 3) \xc8\x99i Turcia (locul 14). De asemenea, \xc3\xaen Suedia c\xc3\xa2ntecul a debutat pe locul 29, datorit\xc4\x83 num\xc4\x83rului mare de desc\xc4\x83rc\xc4\x83ri digitale comercializate \xc3\xaen urma premierei videoclipului. Cu toate acestea, \xe2\x80\x9eEgo\xe2\x80\x9d a p\xc4\x83r\xc4\x83sit clasamentul \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83, re\xc3\xaentorc\xc3\xa2ndu-se dup\xc4\x83 \xc8\x99ase s\xc4\x83pt\xc4\x83m\xc3\xa2ni._NEWLINE_\xe2\x80\x9eEgo\xe2\x80\x9d a \xc3\xaenregistrat o alt\xc4\x83 prezen\xc8\x9b\xc4\x83 notabil\xc4\x83 \xc3\xaen Noua Zeeland\xc4\x83, unde a debutat pe locul 28, devenind cel de-al \xc8\x99aptesprezecelea hit de top 40 al lui Knowles \xc3\xaen aceast\xc4\x83 regiune. Trei s\xc4\x83pt\xc4\x83m\xc3\xa2ni mai t\xc3\xa2rziu, c\xc3\xa2ntecul a urcat pe treapta cu num\xc4\x83rul 11, surclas\xc3\xa2nd discuri single precum \xe2\x80\x9eMe, Myself and I\xe2\x80\x9d (locul 18) sau \xe2\x80\x9eD\xc3\xa9j\xc3\xa0 Vu\xe2\x80\x9d (locul 15).'